A Tanács 1493/93/Euratom rendelete

(1993. június 8.)

a radioaktív anyagok tagállamok közötti szállításáról

AZ EURÓPAI KÖZÖSSÉGEK TANÁCSA,

tekintettel az Európai Atomenergia-közösséget létrehozó szerződésre és különösen annak 31. és 32. cikkére,

tekintettel a Bizottság javaslatára [1], amely egy, a tudományos és műszaki bizottság által a tagállamok tudományos szakértőiből kinevezett csoport véleménye nyomán készült,

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel 1959. február 2-án a Tanács a lakosság és a munkavállalók egészségének az ionizáló sugárzás veszélyeivel szembeni védelmét szolgáló alapvető előírásokról szóló irányelveket [4] fogadott el, amelyeket különösen a 80/836/Euratom irányelv [5] módosított;

mivel a 80/836/Euratom irányelv 3. cikke alapján mindegyik tagállamnak kötelezővé kell tennie az ionizáló sugárzás veszélyével járó tevékenységek jelentését; mivel a lehetséges veszélyek és más megfelelő megfontolások fényében ezek a tevékenységek az egyes tagállamok által meghatározott esetekben előzetes engedélyezés tárgyát képezik;

mivel ebből következően a tagállamok területükön belül rendszereket hoztak létre annak érdekében, hogy megfeleljenek a 80/836/Euratom irányelv 3. cikke követelményeinek; mivel emiatt a már létező közösségi és más, megfelelő nemzetközi követelménnyel összhangban lévő nemzeti szabályok alapján alkalmazott belső ellenőrzés útján a tagállamok továbbra is hasonló szintű védelmet biztosítanak területükön;

mivel a radioaktív hulladékoknak a tagállamok közötti szállítása, valamint a Közösség területére történő be-, illetve az onnan történő kiszállítása a 92/3/Euratom irányelvben [6] megállapított különleges intézkedések tárgyát képezi; mivel a tagállamok kötelesek legkésőbb 1994. január 1-jéig hatályba léptetni azokat a törvényi, rendeleti és közigazgatási rendelkezéseket, amelyek szükségesek ahhoz, hogy a 92/3/Euratom irányelvnek megfeleljenek; mivel mindegyik tagállamnak felelősnek kell lennie annak biztosításáért, hogy saját területén a radioaktív hulladékot megfelelően kezeljék;

mivel 1993. január 1-jétől kezdve a Közösségen belüli határellenőrzések eltörlése megfosztotta a tagállamok illetékes hatóságait a radioaktív anyagok szállításáról korábban ezen az úton nyert információtól; mivel az érintett, illetékes hatóságok igénylik a korábbival megegyező mennyiségű információ megszerzését abból a célból, hogy továbbra is végrehajtsák sugárvédelmi ellenőrzéseiket; mivel egy bejelentési- és információszolgáltatási rendszer a Közösségben megkönnyítené a sugárvédelmi ellenőrzés fenntartását; mivel a zárt sugárforrások és a radioaktív hulladék szállításához előzetes bejelentési rendszer szükséges;

mivel az Európai Atomenergia-közösség Szerződésének 197. cikkében meghatározott különleges hasadóanyagok a Szerződés II. címe VII. A biztonság ellenőrzése című fejezete rendelkezéseinek tárgyát képezik; mivel ezeknek az anyagoknak a szállítása a nukleáris anyagok fizikai védelméről szóló nemzetközi egyezmény (Nemzetközi Atomenergia Ügynökség, 1980.) alapján a tagállamok és a Bizottság kötelezettségeinek tárgyát képezi;

mivel ez a rendelet nem érinti a sugárvédelmi okokon kívül nyújtott információt és az ugyanilyen okokon kívül végrehajtott ellenőrzéseket,

ELFOGADTA EZT A RENDELETET:

1. cikk

(1) Ez a rendelet azoknak a zárt sugárforrásoknak és más jelentős forrásoknak a tagállamok közötti szállítására vonatkozik, amelyek mennyisége vagy koncentrációja meghaladja a 80/836/Euratom irányelv 4. cikkének a) és b) pontjában megállapított értékeket. E rendelet a 92/3/Euratom irányelvben szereplő radioaktív hulladékoknak a tagállamok közötti szállítására is vonatkozik.

(2) Nukleáris anyagok esetében mindegyik tagállam a saját területén belül elvégzi a szükséges ellenőrzéseket, biztosítandó, hogy mindegyik címzett, aki egy másik tagállamból érkező ilyen anyagok szállítmányát fogadja, megfelel a 80/836/Euratom irányelv 3. cikkét végrehajtó nemzeti rendelkezéseknek.

2. cikk

E rendelet alkalmazásában:

- szállítás a származási helyről a rendeltetési helyre történő szállítási tevékenység, ideértve a radioaktív anyagok be- és kirakodását,

- a radioaktív anyagok birtokosa bármely természetes vagy jogi személy, akit a szállítás elvégzése előtt ezekért az anyagokért a nemzeti jogszabályok szerint jogi felelősség terhel, és akinek szándékában áll a címzettnek szállítani,

- a radioaktív anyag címzettje az a természetes vagy jogi személy, akinek ilyen anyagot szállítanak,

- a zárt sugárforrás jelentését a 80/836/Euratom irányelv tartalmazza,

- más jelentős forrás bármely olyan radioaktív anyag, amely nem zárt sugárforrás, és amelyet az általa kibocsátott ionizáló sugárzás miatt közvetlen vagy közvetett orvosi, állatorvosi, ipari, kereskedelmi, kutatási vagy mezőgazdasági célra használnak fel,

- a radioaktív hulladék jelentését a 92/3/Euratom irányelv tartalmazza,

- nukleáris anyagok az Euratom-Szerződés 197. cikkében meghatározott különleges hasadóanyagok, nyersanyagok és ércek,

- illetékes hatóság bármely olyan hatóság, amely a tagállamban e rendelet alkalmazásáért, vagy bármely más, a tagállam által kijelölt hatóság igazgatásáért felel,

- az aktivitás jelentését a 80/836/Euratom irányelv tartalmazza.

3. cikk

A zárt sugárforrások, más jelentős források és radioaktív hulladékok tagállamok közötti szállításának a közösségi vagy nemzeti jogszabályok alapján történő sugárvédelmi szempontú ellenőrzése a tagállam egész területén megkülönböztetéstől mentesen alkalmazott ellenőrzési eljárások része.

4. cikk

(1) Zárt sugárforrások vagy radioaktív hulladékok birtokosa, aki ilyen források vagy hulladék szállítását vagy szállíttatását tervezi, a radioaktív anyagok címzettjétől előzetes írásos nyilatkozatot szerez be arról, hogy a címzett a rendeltetés szerinti tagállamban megfelel a 80/836/Euratom irányelv 3. cikkét végrehajtó összes alkalmazandó rendelkezésnek, valamint az abba az osztályba sorolt forrás vagy hulladék biztonságos tárolására, felhasználására vagy ártalmatlanítására vonatkozó nemzeti követelményeknek.

A nyilatkozatot az e rendelet I. és II. mellékletében megadott formanyomtatványokon teszik meg.

(2) Az (1) bekezdésben említett nyilatkozatot a címzett elküldi annak a tagállamnak az illetékes hatóságához, amelybe a szállítást tervezik. Az illetékes hatóság a dokumentum lepecsételésével megerősíti, hogy tudomásul vette a nyilatkozatot, majd a nyilatkozatot a címzett elküldi a birtokosnak.

5. cikk

(1) A 4. cikkben említett nyilatkozat egynél több szállításra is vonatkozhat, feltéve ha:

- a zárt sugárforrások vagy radioaktív hulladék, amelyre vonatkozik, lényegében ugyanolyan fizikai és kémiai tulajdonságokkal rendelkezik,

- a zárt sugárforrások vagy radioaktív hulladék aktivitása, amelyre vonatkozik, nem haladja meg a nyilatkozatban előirányzott szintet, és

- a tervezett szállítás ugyanattól a birtokostól ugyanahhoz a címzetthez történik, és ugyanazokat az illetékes hatóságokat érinti.

(2) A nyilatkozat az illetékes hatóságnak a 4. cikk (2) bekezdésében említett pecsételésétől számított legfeljebb három évig érvényes.

6. cikk

Zárt sugárforrások, más jelentős források és radioaktív hulladék birtokosa, aki ilyen forrásokat vagy hulladékot szállított vagy szállíttatott, minden naptári negyedév végét megelőző 21 napon belül a rendeltetés szerinti tagállam illetékes hatóságainak az alábbi információt szolgáltatja az abban a negyedévben történt szállításokról:

- a címzettek neve és címe,

- az egyes címzetteknek szállított radionuklidonkénti összes aktivitás, valamint az ilyen szállítmányok száma,

- az egyes címzetteknek szállított egyes radionuklidok legnagyobb egyszeri mennyisége,

- az anyag fajtája: zárt sugárforrás, más jelentős forrás vagy radioaktív hulladék.

Az első ilyen jelentés az 1993. július 1-jétől szeptember 30-ig terjedő időszakot öleli fel.

7. cikk

A tagállamok illetékes hatóságai együttműködnek annak érdekében, hogy biztosítsák ennek a rendeletnek az alkalmazását és végrehajtását.

8. cikk

A tagállamok legkésőbb 1993. július 1-jéig eljuttatják a Bizottsághoz a 2. cikkben meghatározott, illetékes hatóságok nevét (neveit) és címét (címeit), és minden olyan információt, ami ahhoz szükséges, hogy ezekkel a hatóságokkal gyorsan kapcsolatba lehessen lépni.

A tagállamok az ezekben az adatokban bekövetkező bármilyen változást eljuttatnak a Bizottsághoz.

A Bizottság közli ezt az információt és az abban bekövetkezett bármilyen változást a Közösség minden illetékes hatóságával, és közzéteszi a változásokkal együtt az Európai Közösségek Hivatalos Lapjában.

9. cikk

Ennek a rendeletnek egyetlen része sem érinti a radioaktív anyagok szállítására, ideértve a tranzitot is, vonatkozó, meglévő nemzeti rendelkezéseket és nemzetközi megállapodásokat.

10. cikk

Ennek a rendeletnek egyetlen része sem érinti a 92/3/Euratom irányelvből eredő kötelezettségeket és jogokat.

11. cikk

(1) Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

(2) Ez a rendelet 1994. január 1-jétől nem vonatkozik a radioaktív hulladékra.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1993. június 8-án.

a Tanács részéről

az elnök

N. Helveg Petersen

[1] HL C 347., 1992.12.31., 17. o.

[2] HL 150., 1993.5.31.

[3] HL C 19., 1993.1.25., 13. o.

[4] HL L 11., 1959.2.20., 221/59. o.

[5] HL L 246., 1980.9.17., 1. o., A 84/467/Euratom irányelvvel (HL L 265., 1984.10.5., 4. o.) módosított irányelv.

[6] HL L 35., 1992.2.12., 24. o.

--------------------------------------------------

I. MELLÉKLET

+++++ TIFF +++++

+++++ TIFF +++++

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------